കടപ്പാട്ടൂർ മഹാദേവക്ഷേത്രം

കേരളത്തിൽ, കോട്ടയം ജില്ലയിൽ മീനച്ചിൽ താലൂക്കിൽ പാലാ പട്ടണത്തിന് സമീപം, മീനച്ചിലാറിന്റെ തെക്കേക്കരയിൽ സ്ഥിതിചെയ്യുന്ന ഒരു ക്ഷേത്രമാണ് കടപ്പാട്ടൂർ മഹാദേവക്ഷേത്രം. സർപ്പരാജാവായ വാസുകിയുടെ ഫണത്തിനുകീഴെയിരിയ്ക്കുന്ന പരമശിവൻ മുഖ്യപ്രതിഷ്ഠയായ ഈ ക്ഷേത്രത്തിൽ ഉപദേവതകളായി ഗണപതി, ശാസ്താവ്, ഭദ്രകാളി, നാഗദൈവങ്ങൾ, ബ്രഹ്മരക്ഷസ്സ്, യോഗീശ്വരൻ എന്നിവർക്കും പ്രതിഷ്ഠകളുണ്ട്. ലോകത്തുതന്നെ ശിവൻ വിഗ്രഹരൂപത്തിൽ പ്രതിഷ്ഠിയ്ക്കപ്പെട്ടിരിയ്ക്കുന്ന അപൂർവ്വം ക്ഷേത്രങ്ങളിലൊന്നാണിത്. മീനമാസത്തിൽ ആയില്യം നാളിൽ ആറാട്ട് വരത്തക്ക വിധത്തിൽ നടക്കുന്ന എട്ടുദിവസത്തെ കൊടിയേറ്റുത്സവം, കുംഭമാസത്തിലെ മഹാശിവരാത്രി, ധനുമാസത്തിലെ തിരുവാതിര ആഘോഷം എന്നിവയാണ് ക്ഷേത്രത്തിലെ പ്രധാന ആഘോഷങ്ങൾ. ക്ഷേത്രത്തിനടുത്തുകൂടിയൊഴുകുന്ന മീനച്ചിലാറ്റിൽ നിത്യേന ബലിതർപ്പണം നടത്താറുണ്ട്. കർക്കടകം, തുലാം, കുംഭം എന്നീ മാസങ്ങളിലെ അമാവാസിനാളുകളിൽ ഇതിന് വൻ തിരക്കുമുണ്ടാകും. ശബരിമല തീർത്ഥാടനകാലത്ത് നിരവധി ആളുകൾ ഇവിടെ വരാറുണ്ട്. തന്മൂലം, 2011-ൽ ഇതിനെ ഒരു ഇടത്താവളമായി പ്രഖ്യാപിച്ചു. കടപ്പാട്ടൂർ എൻ.എസ്.എസ്. കരയോഗമാണ് ക്ഷേത്രഭരണം നടത്തുന്നത്.

 ചരിത്രം 
ഇന്ന് ക്ഷേത്രമിരിയ്ക്കുന്ന സ്ഥലത്ത് പണ്ടൊരു മഹാക്ഷേത്രം നിലനിന്നിരുന്നു. പിൽക്കാലത്ത് പല കാരണങ്ങൾ കൊണ്ടും ആ ക്ഷേത്രം നശിയ്ക്കുകയും അതുനിന്ന സ്ഥലം കാടായി മാറുകയും ചെയ്തു. 1960-നുശേഷം മാത്രമാണ് ഇവിടെ ഇപ്പോഴുള്ള ക്ഷേത്രം രൂപം കൊണ്ടത്. 1960 ജൂലൈ 14-ന് രാവിലെ, മഠത്തിൽ പാച്ചു നായർ എന്ന ഒരു വിറകുവെട്ടുകാരൻ മരം വെട്ടാനായി പ്രസ്തുത സ്ഥലത്ത് വരികയും അങ്ങനെ വെട്ടിക്കൊണ്ടിരുന്ന ഒരു മരത്തിന്റെ ചുവട്ടിൽ നിന്ന് ഒരു ശിവവിഗ്രഹം ലഭിയ്ക്കുകയും ചെയ്തു. തുടർന്ന് കാട് വെട്ടിത്തെളിയ്ക്കുകയും പഴയ ക്ഷേത്രാവശിഷ്ടങ്ങൾ ലഭിയ്ക്കുകയും ചെയ്തു. അതിനുശേഷം ഉത്തരേന്ത്യൻ നിർമ്മാണശൈലിയിൽ ഒരു ക്ഷേത്രം ഇവിടെ പണികഴിപ്പിച്ച് പ്രതിഷ്ഠയും മറ്റു ചടങ്ങുകളും നടത്തുകയുണ്ടായി. 2002 ഏപ്രിൽ 25-ന് ക്ഷേത്രത്തിൻ നടന്ന ദേവപ്രശ്നത്തിൽ പറഞ്ഞതനുസരിച്ച് 2006-ൽ ഈ ക്ഷേത്രം പൊളിച്ചുമാറ്റി കേരളീയശൈലിയിൽ പുതിയ ക്ഷേത്രം പണികഴിപ്പിയ്ക്കപ്പെടുകയുണ്ടായി. ഇതിനോടനുബന്ധിച്ചാണ് ക്ഷേത്രത്തിൽ കൊടിമരം പ്രതിഷ്ഠിച്ചതും ഉത്സവം തുടങ്ങിയതുമെല്ലാം. 2011-ൽ ശബരിമല ഇടത്താവളമായി പ്രഖ്യാപിച്ചതിനുശേഷം ഇവിടെ അവർക്ക് താമസിയ്ക്കാനുള്ള സൗകര്യങ്ങൾ കൂടി ഏർപ്പെടുത്തുകയുണ്ടായി. വിഗ്രഹം ലഭിച്ച ദിവസമായ ജൂലൈ 14, ഇന്ന് വിഗ്രഹദർശനവാർഷികമായി ക്ഷേത്രത്തിൽ ആചരിച്ചുവരുന്നു.https://www.manoramaonline.com/astrology/astro-news/2017/12/05/kadappattoor-mahadeva-temple.html

വർഗ്ഗം:കേരളത്തിലെ ശിവക്ഷേത്രങ്ങൾ
വർഗ്ഗം:കോട്ടയം ജില്ലയിലെ ക്ഷേത്രങ്ങൾ